P. Farkas, poslanec: (2002-02-14):
Predloženým návrhom zákona dochádza k zmene zákona o rokovacom poriadku Národnej rady Slovenskej republiky, zákona o Kancelárii prezidenta Slovenskej republiky a zákona o organizácii Ústavného súdu Slovenskej republiky, o konaní pred ním a o postavení jeho sudcov, a to v súvislosti so schválením zákona o štátnej službe a o verejnej službe. Podľa niektorých ustanovení uvedených zákonov platové pomery a odmeňovanie štátnych zamestnancov a zamestnancov verejnej služby týchto kancelárií upravujú osobitné predpisy. Týmito predpismi majú byť práve spomínané novely zákonov, ktoré obsahuje predložený návrh zákona skupinou poslancov Národnej rady Slovenskej republiky. Právne vzťahy zamestnancov parlamentu a ich vzťah k štátnej službe je vo väčšine západoeurópskych štátov špecifický. Vyplýva to z autonómie parlamentu voči výkonnej moci. Vo väčšine štátov je parlamentná administratíva oddelená od právomoci exekutívy, najmä v oblasti vymenúvania, odvolávania a odmeňovania zamestnancov. Na základe splnomocňujúcich ustanovení zákona o štátnej službe a zákona o verejnej službe je v článku 1 obsiahnutá úprava platových náležitostí oboch skupín zamestnancov, t. j. tak zamestnancov v štátnej službe, ako aj zamestnancov vo verejnej službe. Článok 2 týkajúci sa postavenia zamestnancov Kancelárie prezidenta Slovenskej republiky upravuje platové pomery zamestnancov v štátnej službe. Platové pomery zamestnancov Kancelárie prezidenta Slovenskej republiky vo verejnej službe upravuje v celom rozsahu zákon o verejnej službe a Zákonník práce. Článok 3 obsahuje zmeny týkajúce sa platových pomerov a odmeňovania štátnych zamestnancov Ústavného súdu Slovenskej republiky, ako i postavenie jeho kancelárie. Vzhľadom na to, že pri schvaľovaní novely zákona č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov (tlač 1238) bolo odsúhlasené začlenenie článku 3 tohto nami predloženého návrhu vrátane prílohy č. 1 a 2 do predmetnej novely, je potrebné túto skutočnosť zohľadniť potom pri hlasovaní o spoločnej správe k tlači 1262a. Účinnosť zákona je rozdelená tak, aby nadväzovala na účinnosť zákona o štátnej službe, ako aj na účinnosť zákona o verejnej službe, t. j. od 1. apríla 2002. Tie ustanovenia, ktoré sa netýkajú účinnosti spomínaných zákonov, nadobúdajú účinnosť dňom vyhlásenia. Vážené panie poslankyne, vážení páni poslanci, žiadam o podporu tohto predloženého návrhu zákona skupiny poslancov. Ďakujem pekne, pán predsedajúci. I. Presperín, podpredseda NR SR: Ďakujem. Prosím, aby ste zaujali miesto navrhovateľov. Dávam slovo poslancovi Vladimírovi Bajanovi ako spoločnému spravodajcovi z výboru pre financie, rozpočet a menu a prosím ho, aby informoval Národnú radu o výsledku rokovania výborov o tomto návrhu zákona a aby odôvodnil aj návrh a stanovisko gestorského výboru. V. Bajan, poslanec: Ďakujem pekne, pán podpredseda. Dovoľujem si predložiť spoločnú správu (tlač 1262a), máte ju v laviciach, budem ju len naozaj rámcovo čítať. Národná rada Slovenskej republiky svojím uznesením č. 1777 z 11. decembra 2001 pridelila návrh skupiny poslancov, o ktorom diskutujeme, trom výborom: Výboru Národnej rady pre financie, rozpočet a menu, ústavnoprávnemu výboru a výboru pre sociálne veci a bývanie. Gestorský výbor do začatia konania nedostal žiaden návrh iných poslancov, ktorí neboli zaradení do týchto výborov, a výsledok rokovania týchto výborov je ten, že odporúča výbor pre sociálne veci a bývanie svojím uznesení schváliť tento návrh zákona a výbory pre financie, rozpočet a menu a ústavnoprávny výbor odporúča tento návrh zákona schváliť s pozmeňujúcimi návrhmi, ktoré sú v časti IV spoločnej správy. A súčasne v ďalšej časti gestorský výbor odporúča vo svojom uznesení Národnej rade schváliť tento návrh zákona s tým, že chce uplatniť doplňujúce návrhy. Súčasne schválil poslanca Vladimíra Bajana za spoločného spravodajcu a zároveň ma poveril predniesť spoločnú správu a navrhnúť Národnej rade postup pri hlasovaní o pozmeňujúcich a doplňujúcich návrhoch, ktoré vyplynú z rozpravy, a hlasovať ihneď po ukončení rozpravu. Pán predsedajúci, žiadam vás, aby ste otvorili rozpravu a zároveň sa hlásim ako prvý do rozpravy. I. Presperín, podpredseda NR SR: Ďakujem, pán poslanec. Otváram rozpravu o tomto bode programu. Kto sa hlási ústne, keďže písomne nemám nikoho prihláseného. Poslanec Vladimír Bajan ako jediný. Uzatváram možnosť prihlásiť sa do rozpravy ústne. Prosím. V. Bajan, poslanec: Ďakujem pekne. Chcel by som, vážené kolegyne, kolegovia, upozorniť, keďže sme schválili vládny návrh novely zákona č. 38/1993 o organizácii Ústavného súdu pred dvoma dňami (tlač 1238), tak odporúčania, ktoré máte v spoločnej správe v časti bod 1, 5 a 6, my sme vo výbore odporúčali neschváliť, lebo sme nevedeli, či to prejde v pôvodnom znení. V tejto chvíli odporúčam body 1, 5 a 6 vyňať na osobitné hlasovanie s tým, že budeme ináč hlasovať, ako je odporúčanie gestorského výboru. Všetky tieto body, ktoré sú v spoločnej správe, budem odporúčať schváliť. To je všetko, pán predsedajúci. I. Presperín, podpredseda NR SR: Ďakujem pekne, pán poslanec. Faktické poznámky nie sú žiadne. Uzatváram rozpravu a vyhlasujem rozpravu o tomto bode programu za skončenú. Pán navrhovateľ, nech sa páči, zaujme stanovisko k rozprave.